VEGA og smash!bang!pow! præsenterer

**KOKOKO! forvandler skrald og skrot til eklektisk dansemusik**

*Glæd dig til KOKOKO!s energiske sceneshows! Med deres spraglede elektroniske lo-fi lyde og infernalske trommerytmer starter de festen i Lille VEGA den 16. november.*

Det congolesiske kollektiv KOKOKO! skaber på deres hjemmelavede instrumenter hypnotisk, polyrytmisk dansemusik, der starter euforiske fester overalt i verden. Bandet har base i hovedstaden Kinshasa, hvor de på DIY-scenen har været med til at revolutionere den ekspressive musikgenre tekno kintueni. Ved hjælp af metaldåser, motordele og plastbeholder, som de selv indsamler, fremtryller kollektivet deres unikke, eklektiske musik.

Bandet blev dannet i Ngwaka-kvarteret og består af musikere fra området samt den franske DJ og producer Makara Bianko, bedre kendt som débruit. Efter en måned spillede KOKOKO! deres første koncert på en byggeplads i ghettoen Kato og derefter var kimen lagt.

Siden hen har de spillet store festivaler som Sonar, Dour, We Love Green og Lente Kabinet samt modtaget et utal af roser fra bl.a. Pitchfork, Time og BBC 6. Sidste år spillede de på Roskilde Festival, hvor de fik antændt dansefesten i Avalon-teltet. Politiken kvitterede med fire hjerter og skrev bl.a.:

*”Selvom KOKOKO! spiller på skrald, så er det mest af alt deres dansable punkede og elektroniske afrohouse-lyd, der gør bandet interessant. Lørdag aften fik de alle i Avalon-teltet til at tabe rumperne. ”*

**Fakta om koncerten:**

KOKOKO! (CD)

Lørdag d. 16. november kl. 21.00

Lille VEGA, Enghavevej 40, 1674 København V

Billetpris: 190 kr. + gebyr

Billetsalget starter i dag via vega.dk, smash!bang!pow! og Ticketmaster.